钦定古今图书集成/理学汇编/字学典/第154卷 > 《宋米芾砚史》 > 《歙砚婺源石》
## 钦定古今图书集成/理学汇编/字学典/第154卷 > 《宋米芾砚史》 > 《歙砚婺源石》

歙州有砚图，石峒最多种，而赤、紫石多瑕，士人以线
脉隔为三种病，今人以细罗纹无星为上。少时见一
砚于士人赵光㢸家，其样上狭四寸许，下阔六寸许，
如二十幅纸厚，色绿如公裳，而点如紫金，斑斑匀布
无罗纹，点中无窍。自后不复睹与此等者。又士人周
昌谔处见一小圆砚，青罗纹，紫金，如一星鹅眼钱。此
二砚最奇，大抵发墨不乏，独以色如常之石，而以奇
怪为品高，亦有紫赤色石，无文理，少瑕，光泽如枣木，
土人以为香炉之类，亦斲为砚，与墨斗而不相入，经日便滑不可研矣。又尝一士人家见一金丝罗纹砚，
其纹半金半黑，光彩与常异，此外粗罗纹、刷丝罗纹
为次第，约见千馀枚矣。但以色与瓦砖等品，故不能
高。今但曾官歙者，必收百馀枚，土人以为生，终日成
一砚，少有病，不直数十金，幸完仍好，直五七千已上，
无估。